Frederikshavn Kommunes økonomiske situation gør, at den ellers planlagte ombygning af Ørnevejens Skole til kommunal administrationsbygning bliver sat på standby, mens behovet for en ny administrationsbygning genovervejes. - I vores situation har vi har en forpligtelse til at se på hver en krone. Vi er nød til at kigge på de forudsætninger, der er for sådan en ombygning, og jeg mener, de forudsætninger har ændret sig, siger borgmester Birgit Hansen. Kommunen er i situation, hvor de fra 2015 skal spare 125 mio. kroner på serviceudgifter for ikke at blive sat under administration. Det vil komme til at betyde afskedigelser, hvorfor behovet for en administrationsbygning af Ørnevejens Skoles størrelse vil være skudt over målet. - Vi skal selvfølgelig også kigge på vores medarbejderes behov, men jeg synes, det er fornuftigt at revurdere behovet for en ombygning til 35 mio. kroner, siger Birgit Hansen. Sagen vil blive taget op på næste byrådsmøde.

Opsummering:
Ørnevejens Skole i Frederikshavn Kommune bliver ikke til administrationsbygning foreløbig.